

**BESZÁMOLÓ**

**a Magyary Zoltán Népfőiskolai Társaság**

**és**

**Tata Város Önkormányzata**

**között létrejött közművelődési megállapodás teljesítéséről**

**a**

**2018-as évben**

Tata Város Önkormányzata és a Magyary Zoltán Népfőiskolai Társaság között 2016.november 24-én kötött közművelődési megállapodásnak megfelelően Társaságunk az alábbi beszámolót kívánja benyújtani a 2018-ban végzett közművelődési tevékenység kapcsán:

A 2018-as év több változást is hozott a Népfőiskola életében: amellett, hogy Társaságunk szervezetfejlesztésen ment keresztül, tevékenysége nagy része az év második felétől már az új székhelyen: Tata, Tanoda tér 5/a szám alatti volt Piarista Rendház épületében zajlott/zajlik, mindamellett Bercsényi utca 1. szám alatti irodahelyiségben történik a közművelődési feladatok ellátásának szervezése, illetve a Társaság tagjaival való ügyintézés, kapcsolattartás.

A tervezetteknek megfelelően folytattuk a 2017/18-as tanév sorozatait egészségügy, irodalom és történelem témakörökben, illetve 2018/19-es tanévre vonatkozóan ugyanezen témakörökben megtervezésre kerültek az előadás-sorozatok, melyek megvalósítása folyamatosan zajlik. Ezen előadások mindegyikének megvalósítása a Rendházban történik.

A 2017/18-as tanév kiegészítő témája: Vaszary János születésének 150. évfordulójához kapcsolódó előadásokból 2 előadás került idei évben megvalósításra, melynek kapcsán sikerült **Vaszary János síremlékét felújítani**, továbbá a Vaszary villa **emléktáblája** is megújult. Az évfordulóhoz kapcsolódóan sikerült jó együttműködést kialakítani a Vaszary János Általános Iskolával, mely együttműködés az év folyamán a MaTata Túra megrendezésében való részvétel során tovább mélyült.

Az előadás-sorozatokhoz kapcsolódóan **látóutak** megszervezésére is sor került az egészségügyi előadások lezárásaként „Rózsika gyógyfüves kertjébe”, illetve történelem témához kapcsolódva a Hadtörténeti Intézet és Múzeumba.

**Előadás-sorozatok:**

2017/2018 tanév

Egészségügy – „Az egészség érték”

Irodalom – „Ismerkedés a kortárs magyar irodalommal”

Történelem – „A nagy háború”-az I. világháború befejezésének 100. évfordulója alkalmából

Művészetek – „Vaszary 150”

2018/18 tanév:

Egészségügy – „Az egészség érték!”

Irodalom – „A magyar irodalom története V”

Történelem – „Hunyadi Mátyás uralkodásának jelentősége és hatása a magyar királyságra”

**További programjaink:**

A 2018/2019. tanévben Társaságunk támogatja a kistérségi matematika és természetismereti versenyt, a tatai Vaszary János Általános Iskola által idén 10. éve szervezett **MaTata Túrát**, amely egy játékos matematikai és természettudományos „akadályverseny”, egyúttal bolyongás a természetben Tata és a környékbeli települések iskolás csapatai részére. Az őszi megmérettetés 2018. szeptember 22-én (36 középiskolai csapat) és szeptember 27-én (102 csapat 396 tanuló) összesen közel 600 általános és 9-10. osztályos középiskolás diák részvételével zajlott az Eötvös Gimnázium környékén, illetve a Cseke-tónál. A pedagógusok a versenyfeladatokat a tatai medence értékeinek ismeretével egészítették ki. Támogatásunk oka elsősorban az, hogy a fiatalok körében méltán népszerű verseny résztvevői ismerkedjenek meg a Népfőiskola névadójával, tevékenységével, Tata nevezetességeivel, a civil szervezethez való kapcsolódás lehetőségeivel.

Örömmel tettünk eleget a Tatai Gimnázium Öregdiákjainak Egyesülete meghívásának: 2018. október 13-án képviseltettük magunkat a **„Varázshegy” című iskolatörténeti vetélkedő döntőjén**.

A Magyar Örökség és Európa Egyesület meghívására Társaságunk két tagja részt vett a június 23-i **Magyar Örökség díjátadón** az MTA Dísztermében.

Továbbá, - a korábbi évek hagyományaihoz híven - 2018-ban is megrendezésre került **Magyary konferencia**, idei évben Magyary Zoltán születésének 130. évfordulója alkalmából (június 11-12.) – helyi, megyei és országos egyeztetés szerint, együttműködve a Nemzeti Közszolgálati Egyetemmel. A rendezvény részeként Magyary Zoltán szobránál tartottunk megemlékezést és koszorúzást, majd a Rendház dísztermében tartott előadásokkal igyekeztünk Magyary munkásságát ápolni. Ezen esemény szoros együttműködésben valósult meg a Nemzeti Közszolgálati Egyetemmel, amely intézmény a közigazgatási felsőoktatás működésének 40. évfordulója alkalmából „Közigazgatási felsőoktatás 40\*”című konferencia sorozatot rendezett, melyre Társaságunk is meghívást kapott és részt vett.

Társaságunk nem csak a közigazgatás területén igyekszik ápolni, őrizni, közvetíteni az értékeket, hanem a NMI Nonprofit Kft-vel kötött megállapodás alapján a Kárpát medencei Népfőiskolai Hálózat kialakítása részeként **értékmegőrzéssel és koordinálással** kapcsolatos feladatokat is felvállalt, melynek részeként megjelentettünk egy, a Tatai-medence értékeiről szóló kiadványt, illetve konferenciák és kiállítás is megrendezésre került a témában, továbbá a 14 év alatti korosztály elérése is megtörtént egy játékos vetélkedő formájában.

**Közösségszervezés:**

A Tata városával kötött közművelődési megállapodáshoz kapcsolódó projektjeink egyrészt a szervezetünk által is fontosnak tartott közösségépítés, környezetvédelem, környezettudatosság témában zajlanak.

Az idei évben két alkalommal megrendezett **IKSZ Börze** - mely az iskolai közösségi szolgálatos lehetőségek tárháza - célja, hogy összeismertesse a diákokat a fogadó szervezetekkel, azok tevékenységével. A kiállítóknak lehetőségük van bemutatni magukat, illetve azt, hogy milyen lehetőségekkel, programokkal várják a hozzájuk érkező diákokat. A Börzén 40 kiállító - IKSZ-es diákokat fogadó civil szervezet - és 7-800 diák vett részt. Minden évben szeretnénk az újonnan középiskolába kerülő diákok számára megrendezni ezt a programot. A közművelődési, közhasznú szervezetek humán erőforrás kapacitásának alakulására is pozitív hatással lehet a fiatalok megszólítása, segítőként való bevonása a közösségi életbe, eseményekbe.

A Nemzeti Művelődési Intézettel (NMI) közösen megrendezett **"Mindent a közösségről" Közösségek a helyi élelmiszerellátásban c. konferencia és szabadegyetem** 2018. augusztus 28-án, szeptember 4-én és 11-én került megrendezésre.

A szabadegyetem három napja a lokális élelmiszer-ellátás közösségi dimenzióját járta körül a teljesség igénye nélkül, egyúttal induló eseményét képezte egy tatai bevásárlóközösség szervezésének is. A tervezett előadások témái a rövid ellátási lánc (REL) gyűjtőfogalma alá tartozó azon közösségi megoldásokat tekintették át, melyek hitünk szerint a helyi társadalom szövetének, közösségének erősítését szolgálják. A fenntarthatóság társadalmi relevanciáján túl tárgyaltuk a fogalom környezeti és gazdasági vonatkozásait is számos jó példán keresztül. Az esemény két elméleti napját követően a résztvevők "testközelből" figyelhették meg a fent említett bevásárló közösség első nyílt napját, lehettek részesei az alakulás első fázisának.

A bevásárló közösség szerveződésének eredményeként 2018. november 30-án tartjuk a **Forrás Bevásárló Közösség** bemutatkozó napját Tatán a Jávorka Sándor Szakközépiskolában. 25-30 helyi őstermelő, kistermelő hozza el áruját, akiktől ezentúl hetente lehet rendelni és a pénteki átadási napon átvenni a friss élelmiszereket. Ezáltal a helyi lakosságnak lehetősége lesz csatlakozni városunkban is egy olyan kezdeményezéshez, amely a helyi gazdaságok és környezettudatos vásárlók, összekötője, közössége.

A Bacsó Béla úti lakótelep parcelláin kertészkedők összefogására, segítésére indult el a **Közösségi Kert** projektünk, amelyen egyrészt a városi pályázat keretében vállalt feladatokat teljesítettük, másrészt a kereteken kívül gyógynövény-ismereti előadást, krémkészítést szerveztünk, továbbá a közeli óvodákkal, iskolákkal szervezés alatt áll egy együttműködési megállapodás. Célunk az óvodai, iskolai környezeti nevelésnek, élményalapúvá tételének segítése madáretetők, gyógynövény-ismereti táblák kihelyezésével.

A **Hagyomány és kreativitás** elnevezésű programunk keretében az újrahasznosítás, recycling témában igyekszünk ötleteket adni és segítünk megvalósítani azokat. Az otthoni háztartásokban keletkező hulladékok mennyiségét csökkentjük azáltal, hogy alternatívákat adunk a felhasználásukra vonatkozóan. Volt papírkosár-fonás, póló újrahasznosítás nyakláncként, szatyorként, farmerből táskát készítettünk, valamint fonalakból karkötőt, nyakláncot makraméztunk. Tervezünk még a jövőben kávékapszula, műanyag flakon, és egyéb hulladék-újrahasznosító foglalkozást.

**Megvalósult programjaink létszámadatai:**

|  |  |  |  |
| --- | --- | --- | --- |
| **S.sz.** | **Témakör/tevékenység** | **Ea./fogl.sz.** | **Látogatók****száma** |
| 1. | Egészségügyi sorozatok | 12 | 340 |
| 2. | Történelmi s.  | 14 | 490 |
| 3. | Irodalmi s.  | 14 | 400 |
| 4. | Vaszary s. | 2 | 45 |
| 5. | Látó-utak | 2 | 45 |
| 6. | Magyary konferencia | 2 | 100 |
| 7. | Értéktár rendezvények | 4 | 300 |
| 8. | IKSZ Börze | 2 | 800 |
| 9. | Szabadegyetem | 3 | 100 |
| 10. | Közösségi kert | 3 | 200 |
| 11. | Hagyomány és kreativitás | 9 | 100 |
| 12. | MaTata Túra | 2 | 600 |
|  |  |  | 3520 |

Közművelődési tevékenységeinket 2019-es évben is folytatni kívánjuk.

Tisztelettel kérjük a Képviselő-testületet, hogy a Magyary Zoltán Népfőiskolai Társasággal kötött közművelődési megállapodás értelmében a szakmai beszámolót elfogadni szíveskedjenek! Továbbá bízunk abban, hogy megvalósított tevékenységeink és több éves együttműködésünk jó alappal szolgálnak a 2019-es évben történő további sikeres együttműködéshez, támogatáshoz!

2018. november 23.

 Borsó Tibor

 elnök